**PÁLYÁZATI FELHÍVÁS**

A Gazdaságtudományi Kar pályázatot ír ki a **2022/2023. tanévre (10 hónapra)**

**MNB Kiválósági Ösztöndíj**

elnyerésére (50.000 Ft/hónap).

Az ösztöndíj odaítélése a Debreceni Egyetem Hallgatói Térítési és Juttatási Szabályzat kari kiegészítésben megfogalmazottak figyelembevételével történik. MNB kiválósági ösztöndíjban a kar állami ösztöndíjas és önköltséges, nappali tagozatos aktív hallgatói jogviszonnyal rendelkező Gazdálkodási és menedzsment, Nemzetközi gazdálkodás, Kereskedelem és marketing, valamint Pénzügy és számvitel alapszakos, illetve Nemzetközi gazdaság és gazdálkodás, Számvitel, Vállalkozásfejlesztés, valamint Vezetés és szervezés mesterszakos hallgatói részesülhetnek.

Az ösztöndíjra azon hallgatók pályázhatnak állampolgárságtól függetlenül, akik:

* legalább két félévet teljesítettek,
* nem részesülnek Stipendium Hungaricum ösztöndíjban,
* az utolsó két egymást követő aktív félévben legalább 54 kreditet megszereztek (ettől eltérést az MNB Oktatási főosztálya a felsőoktatási intézmény ezirányú kérelmére engedélyezhet, amennyiben a hallgató kiváló tanulmányi és tudományos eredményei mellett a kevesebb kredit megszerzésére méltányolható okból került sor, például a hallgatónak azért nincs lehetősége a megadott mennyiségű kredit megszerzésére, mert a korábbi évek mintatanterven felüli túlteljesítése miatt nincs elegendő számú felvehető tárgy),
* a szakon előírt mintatanterv összes kreditjeinek időarányosan legalább 90 %-át teljesítették,
* az előző, két egymást követő, lezárt, aktív félév átlagában a megszerzett érdemjegyek kreditekkel súlyozott számtani átlaga legalább 4,00 és azokban a félévekben tudományos, illetve egyéb szakmai munkát végeztek,
* kitöltik és a pályázattal együtt beadják az MNB adatvédelmi nyilatkozatát,
* vállalják, hogy az MNB által rendezett Kiválósági oklevél átadó konferencián megjelennek.

A pályázatnak tartalmaznia kell:

* Mindazon tevékenység hitelt érdemlő igazolását, amelyeket a hallgató pályázatában feltüntetett. Az igazolás nélküli tevékenységek az elbírálás során figyelmen kívül lesznek hagyva.
* A kitöltött pályázati adatlapot. (letölthető a honlapról)
* A kitöltött „Hallgatói nyilatkozatot” (letölthető a honlapról, csak az 1. oldalt kérjük kitöltve leadni).

A pályázatok elbírálása:

* A beérkezett pályázatokat a Kari Tanulmányi Bizottság bírálja el és rangsorolja.
* A beérkezett pályázatok értékelésekor a felsőoktatási intézmény 50 %-ban a tanulmányi teljesítményt, 40 %-ban a tudományos tevékenységet (publikáció, tudományos diákköri dolgozat, nemzetközi és hazai versenyeken való részvétel és szakkollégiumi tevékenység), 10 %-os arányban a közéleti, közösségi tevékenységet veszi figyelembe.
* A felsőoktatási intézmény saját hatáskörben dönthet úgy, hogy eltekint a tudományos és közéleti tevékenységtől; amennyiben a hallgató tanulmányi teljesítménye kiemelkedő és ezzel nem zár ki más ösztöndíjast.
* A felsőoktatási intézmény az ösztöndíj pályázatok elbírálását az MNB által megküldött szempontrendszer alapján folytatja le. A beérkezett és elbírált pályázatokat jóváhagyásra megküldi az MNB-nek, aki annak beérkezését követő 10 napon belül a támogatott felsőoktatási intézmény felé módosítási igényét jelzi, amelyet a támogatott felsőoktatási intézmény köteles figyelembe venni, amennyiben ezen határidő alatt az MNB észrevételt nem tesz, úgy a pályázat elbírálási sorrendet elfogadja.
* A felsőoktatási intézményben kiválósági ösztöndíjat elnyert külföldi hallgatóinak aránya nem haladhatja meg az egyetem érintett szakjain tanulmányokat folytató külföldi hallgatók arányát.
* Az ösztöndíjat elnyert hallgató nem zárható ki a Nemzeti Felsőoktatási Ösztöndíj és a tanulmányi ösztöndíj támogatásából.
* Amennyiben a pályázatot elnyert hallgató a tanév első félévének végén fejezi be tanulmányait, abban az esetben jogosult továbbra is az ösztöndíjra, ha tanulmányait a következő félévben sikeres felvételi eljárást követően ugyanazon felsőoktatási intézmény egy, az Ösztöndíjprogram által támogatott szakán folytatja. Amennyiben a hallgató más felsőoktatási intézményben folytatja tanulmányait az Ösztöndíjprogramban támogatott szakon, kizárólag abban az esetben válik jogosulttá az Ösztöndíjprogramban való részvételre, amennyiben az új felsőoktatási intézmény rendelkezik szabad ösztöndíjas hellyel és erre a hallgató pályázatát befogadja. Intézményváltás esetén minden esetben a hallgató kötelezettsége jelezni az új felsőoktatási intézmény felé az Ösztöndíjprogramban való részvételét.
* Amennyiben a hallgató jogviszonya megszűnik vagy szünetel, számára az ösztöndíj tovább nem folyósítható.

A pályázatokat lefűzhető tasakban (genotherma) kérjük beadni:

* a TO postaládába bedobni a Veres Péter Kollégium portájánál, vagy
* postai úton beküldeni: DE Gazdaságtudományi Kar Tanulmányi Osztály, 4002 Debrecen, Pf. 400.

**Beadási határidő: 2022. szeptember 26. (hétfő) 12.00 óra**

Debrecen, 2022. szeptember 12.

 Dr. Rákos Mónika

 oktatási dékánhelyettes